### Beslutning

Gunner Pedersen, Alexander Jørgensen, Rebecca Jepsen og Mark Berg kunne ikke tilslutte sig udtalelsen fra Magistratsafdelingen for Teknik og Miljø af 7. november 2018.
 Gurli Rasmussen kunne henholde sig til udtalelsen.
 Tine Karlsen kunne henholde sig til Venstres oprindelige forslag.
 Liv Kristina Thorsen var forhindret i at deltage i udvalgets behandling af sagen.

Beslutningsforslag – Håndværkerparkering i midtbyen

 Det er et kendt problem for Venstre, at der mangler parkeringsmuligheder for private og for virksomheder i byen. Specielt håndværkerne har svært ved at parkere deres vogne inden for ringgaden uden at få bøder for det. Flere erhvervsdrivende regner sågar parkeringsafgifter ind i deres samlede tilbud på en given opgave, fordi det betragtes som uundgåeligt. Dette er til gene for virksomhedernes bundlinje, men også for den enkelte århusianer, da håndværkerbilerne ofte er parkeret uhensigtsmæssigt.

 Århus skal forbedre sin erhvervsservice og erhvervsvenlighed. Det tager Venstre alvorligt og vi vil ikke acceptere en præmis om at det er OK at ligge som nr. 85 i DI´s måling og at vi siden 2011 kun er rykket længere og længere ned.

 For Venstre handler det om at det har stor betydning for de mange og afgørende for at minimere den daglige frustration håndværker og andre der er afhængig af at have en bil tæt på sig oplever.   Derfor ønsker Venstre at Teknik & Miljø finder 100 nye parkeringspladser inden for ringgaden som er reserveret til håndværkerne i tidsrummet 7-16 i hverdagene, hvorefter byens borgere må få glæde af dem udenfor tidsrummet samt i weekenderne.

 Venstre har i flere omgange foreslået skråparkering som vil kunne give mange flere parkeringspladser. Derfor mener vi at Teknik og Miljø kan finde 100 parkeringspladser til et godt erhvervspolitisk formål, som skal gavne håndværkerne og borgerne i midtbyen.

### Sagens forløb

15-11-2017 Aarhus Byråd
Sagens behandling blev udsat i byrådets møde den 15. november 2017.
 29-11-2017 [adresse]
Fremsendes til Magistratsafdelingen for Teknik og Miljø  til udtalelse, jf. byrådets vedtagelse i mødet den 29. november 2017 om magistratsbehandling af forslaget.

 Sagen bedes tilbagesendt byrådet via Magistraten.
 24-09-2018 Teknik og Miljø
Venstre Byrådsgruppe stillede i november 2017 forslag om, at Teknik og Miljø undersøger muligheden for at finde 100 parkeringspladser inden for [adresse], som reserveres til håndværkere i tidsrummet kl. 7-16 i hverdagene, hvorefter byens borgere kan anvende dem udenfor tidsrummet samt i weekenderne.

 Parkeringspolitikken indeholder en ordning rettet mod erhverv, der har behov for at kunne parkere, når de udfører arbejde i [adresse]. Ordningen giver mulighed for fri parkering på kommunale parkeringspladser, hvor der er tidsbegrænsning, dog kun på hverdage mellem 06.00-18.00.

 Det har tidligere været Teknik og Miljøs vurdering, at forslaget fra Venstre i sin konkrete udformning ikke kunne gennemføres inden for den nuværende lovgivning. Teknik og Miljø rettede derfor henvendelse til Transport-, Bygnings- og Boligministeriet for at gøre opmærksom på problemstillingen og få opbakning til at gennemføre en forsøgsordning med henblik på en evt. senere lovændring.

 I et svar på henvendelsen anfører ministeren imidlertid, at det faktisk er muligt at reservere pladser til håndværkerparkering inden for den gældende lovgivning. Teknik og Miljø vil derfor igangsætte et forsøg hermed og i forlængelse heraf fremsende en indstilling til byrådet om en permanent ordning, såfremt erfaringerne fra forsøget er positive. Det vil samtidig indgå i overvejelserne, om der kan laves en tilsvarende mulighed i forhold til hjemmeplejens biler.

 Teknik og Miljø vil herudover løbende undersøge mulighederne for etablering af flere parkeringspladser i [adresse]. På den baggrund vil der bl.a. blive etableret nye pladser ved at sløjfe opkørsler, der ikke længere bruges.
 04-10-2018 Borgmesterens Afdeling påtegning
Fremsendes til Magistraten.

 Borgmesterens Afdeling har ingen bemærkninger til Magistratsafdelingen for Teknik og Miljøs udtalelse af 24. september 2018.
 08-10-2018 Magistraten
Tilbagesendes [adresse] under henvisning til Magistratsafdelingen for Teknik og Miljøs udtalelse af 24. september 2018, som Magistraten kan henholde sig til.

 Rådmand Sonny Andresen rådmand Kurt Bertelsen og Gunner Pedersen tog forbehold.

 Rådmand Ingrid Olesen foreslår en ordning, hvor hjemmeplejen kan parkere i aften- og nattetimerne, f.eks. på handicap-p-pladser. De konkrete rammer for forsøgene drøftes i udvalgsbehandlingen. Byrådet forelægges indstilling om permanent ordning.
 31-10-2018 [adresse]
Fremsendes til Teknisk Udvalg til behandling i henhold til beslutning i byrådets møde den 31. oktober 2018.

 Sagen er behandlet sammen med sag 9.
 12-11-2018 Teknisk Udvalg
Gunner Pedersen, Alexander Jørgensen, Rebecca Jepsen og Mark Berg kunne ikke tilslutte sig udtalelsen fra Magistratsafdelingen for Teknik og Miljø af 7. november 2018.
 Gurli Rasmussen kunne henholde sig til udtalelsen.
 Tine Karlsen kunne henholde sig til Venstres oprindelige forslag.
 Liv Kristina Thorsen var forhindret i at deltage i udvalgets behandling af sagen.